龍淵
作者：郭印
朝代：宋

paragraphs: 脩竹不知數，雲藏小渭川。
亭沼經營初，觀者日駢闐。
耆舊爲我語，中有一龍淵。
時時見怪象，吐氣如長烟。
漁人或艤舟，樵牧不敢前。
兹實總角時，耳聆父老言。
相攜示其處，止水涵青黫。
沈沈不見底，似有蛟蛇蟠。
我時心語口，龍豈居其間。
江湖非不廣，而此棲蜿蜒。
有無未可知，疑信空相傳。
皇天儻困汝，時至須騰騫。
滄溟可以家，一徙窟宅慳。
變化作霖雨，滌蕩驕陽愆。